เล็ง SET ไซด์เวย์ กังวลปมขัดแย้ง “รัสเซีย-ยูเครน” หวัง “พลังงาน” ประคองหลังน้ำมันดิบพุ่ง
เล็ง SET เช้าไซด์เวย์ หวัง “กลุ่มพลังงาน” หนุน หลังราคาน้ำมันดิบพุ่ง จากปัจจัยความตึงเครียดรัสเซียและยูเครนที่ไม่แน่นอน

14 ก.พ. 2565

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า แนวโน้มตลาดหุ้นไทยวันนี้แกว่งตัวผันผวน จากความกังวลสถานการณ์ตึงเครียดระหว่างรัสเซียและยูเครน ที่ยังมีความไม่แน่นอน ส่งผลให้เกิดความกังวลมากขึ้น จะเห็นได้จากตลาดหุ้นสหรัฐฯเมื่อคีนวันศุกร์ที่ผ่านมาปรับตัวลดลง และตลาดหุ้นอื่นในภูมิภาคเอเชียเช้าวันนี้ก็ปรับตัวลงด้วยเช่นกัน
อย่างไรก็ตามปัจจัยดังกล่าวส่งผลให้ราคาน้ำมันยังปรับตัวเพิ่มขึ้น ซึ่งอาจจะหนุนต่อหุ้นกลุ่มพลังงานในตลาดหุ้นไทยได้ แต่ยังต้องดูในภาพรวมว่าทิศทางของนักลงทุนจะมีการทยอยขายสินทรัพย์เสี่ยงเพื่อป้องกันความเสี่ยงและรอดูความชัดเจนของปัจจัยดังกล่าวอย่างไร
โดยให้แนวต้าน 1,715 จุด แนวรับ 1,685 จุด